Broj: 711-I-1750-P-230/20-02-19

Zagreb, 12. studenog 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te, Tončice Božić, Davorina Ivanjeka, Tatijane Vučetić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Sanje Mirilović, pročelnice Jedinstvenog upravnog odjela Općine Krnjak,** na 104. sjednici, održanoj 12. studenog 2020.g., daje sljedeće

**OČITOVANJE**

1. **Na temelju članka 14. stavka 5. ZSSI-a, općinski načelnik koji svoju dužnost obnaša profesionalno može, u okviru prava da bude članom upravnih i nadzornih tijela najviše dviju neprofitnih udruga i zaklada, istovremeno biti predsjednik dobrovoljnog vatrogasnog društva, pri čemu nema pravo na naknadu ili primanje dara vezano za navedenu funkciju, osim prava na naknadu putnih i drugih opravdanih troškova.**
2. **Povjerenstvo upućuje da se općinski načelnik, koji uz obnašanje navedene dužnosti istovremeno obnaša i funkciju predsjednika dobrovoljnog vatrogasnog društva, u cilju očuvanja integriteta i vjerodostojnosti te povjerenja građana u nepristrano obnašanje navedene dužnosti, izuzme od svakog pa i posrednog sudjelovanja u financiranju predmetnog vatrogasnog društva od strane Općine te da se u slučaju dvojbe oko obnašanja tih dviju funkcija obrati Povjerenstvu radi davanja mišljenja.**

 Obrazloženje

Zahtjev za očitovanjem podnijela je Sanja Mirilović, pročelnica Jedinstvenog upravnog odjela Općine Krnjak te je u knjigama ulazne pošte zahtjev zaprimljen pod poslovnim brojem 711-U-3644-P-230/20-01-4 dana 9. listopada 2020. g., povodom kojeg se vodi predmet broj P-230/20.

U zahtjevu za očitovanjem Sanja Mirilović postavlja pitanje može li općinski načelnik koji svoju dužnost obnaša profesionalno biti predsjednik dobrovoljnog vatrogasnog društva.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova i nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 5. ZSSI-a propisana je iznimka od navedenog pravila sukladno kojoj dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. U primjeni navedene odredbe nema razlike obnaša li dužnosnik dužnost profesionalno ili volonterski.

Člankom 36. Zakona o vatrogastvu („Narodne novine“, broj 125/19) propisano je da je dobrovoljno vatrogasno društvo s pripadajućom vatrogasnom postrojbom nadležno tijelo za vatrogastvo, odgovorno za provedbu vatrogasne djelatnosti na području jedinice lokalne samouprave sukladno vatrogasnom planu grada odnosno općine, koje u okviru svog djelokruga i nadležnosti propisanih ovim Zakonom odgovara gradonačelniku odnosno općinskom načelniku. Nadalje, istim člankom Zakona propisano je da se dobrovoljno vatrogasno društvo osniva, djeluje i prestaje s djelovanjem sukladno odredbama zakona koji uređuje osnivanje i djelovanje udruga, osim ako predmetnim Zakonom za pojedina pitanja nije drukčije određeno.

Sukladno odredbama članka 40. Zakona o vatrogastvu predsjednik dobrovoljnog vatrogasnog društva predstavlja i zastupa dobrovoljno vatrogasno društvo, skrbi o razvoju i promidžbi vatrogastva na području djelovanja dobrovoljnog vatrogasnog društva te je po dužnosti predsjednik skupštine i predsjednik upravnog odbora. Stavkom 2., 3. i 4. predmetnog članka propisano je da se predsjednik i članovi upravnog odbora biraju se na mandat od pet godina, da su način izbora, ovlasti i odgovornosti predsjednika i članova upravnog odbora društva uređeni statutom dobrovoljnog vatrogasnog društva, ako predmetnim Zakonom nije drukčije uređeno. Kao nadležnost upravnog odbora navedeno je predlaganje statuta i izmjena i dopuna, verificiranje mandata članova zapovjedništva, biranje, imenovanje i razrješavanje članova tijela, odlučivanje o udruživanju u saveze, zajednice, mreže i druge oblike povezivanja, donošenje godišnjeg programa rada i financijskog plana, na prijedlog zapovjednika i predsjednika te obavljanje i drugih poslova određenih predmetnim Zakonom i statutom.

Slijedom navedenog, Povjerenstvo zaključuje da, sukladno članku 14. stavku 5. ZSSI-a općinski načelnik, neovisno obnaša li dužnost profesionalno ili volonterski, može istovremeno obnašati i funkciju predsjednika dobrovoljnog vatrogasnog društva pod uvjetom da već nije član upravnog ili nadzornog odbora drugih dviju neprofitnih udruga i uz uvjet da za obnašanje predmetne funkcije dužnosnik nema pravo primiti naknadu ili dar u toj ulozi, osim naknade putnih i drugih opravdanih troškova.

Pritom, Povjerenstvo smatra potrebnim ukazati da se u eventualnim budućim situacijama općinski načelnik koji je ujedno i predsjednik vatrogasnog društva, izuzme od svakog pa i posrednog oblika sudjelovanja u radnjama vezanim uz financiranje navedenog vatrogasnog društva od strane Općine u kojoj obnaša dužnost načelnika te da se u dvojbi oko postupanja u nekoj konkretnoj situaciji prilikom obnašanja tih dviju funkcija obrati Povjerenstvu radi davanja mišljenja.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica, putem dostavljene e-mail adrese
2. Objava na internetskoj stranici Povjerenstva
3. Pismohrana